ส.ป.ก. อนุมัติเงินกู้ 270 ล้านบาท ให้เกษตรกรในเขตปฏิรูปที่ดิน ที่ได้รับผลกระทบจากโควิด-19 ระลอกใหม่
นายวิณะโรจน์ ทรัพย์ส่งสุข เลขาธิการสำนักงานการปฏิรูปที่ดินเพื่อเกษตรกรรม (ส.ป.ก.) ประชุมคณะอนุกรรมการโครงการและการเงินกองทุนการปฏิรูปที่ดินเพื่อเกษตรกรรม (อกก.คง.) ครั้งที่ 2/2564 โดยกล่าวถึงการช่วยเหลือพี่น้องเกษตรกรในเขตปฏิรูปที่ดินที่ได้รับผลกระทบจากสถานการณ์การแพร่ระบาดของโควิด-19 ระลอกใหม่ ว่า ทั้งเกษตรกรรายใหม่และรายเดิมที่ไม่มีหนี้ค้างชำระที่ได้ยื่นคำขอกู้เงินกองทุนการปฏิรูปที่ดินเพื่อเกษตรกรรม ตามระเบียบ คปก. ว่าด้วยหลักเกณฑ์ วิธีการ และเงื่อนไข การให้กู้ยืมเงินกองทุนการปฏิรูปที่ดินเพื่อเกษตรกรรม แก่เกษตรกรและสถาบันเกษตรกรในเขตปฏิรูปที่ดิน พ.ศ. 2554 โดยอนุมัติกรอบวงเงินกู้ยืมไว้ที่ 270 ล้านบาท ภายใต้แผนการใช้จ่ายเงินกองทุนการปฏิรูปที่ดินเพื่อเกษตรกรรม ประจำปีงบประมาณ พ.ศ. 2564ที่ประชุมเห็นชอบและกำหนดให้ใช้มาตรการดูแลและเยียวยา เกษตรกรในเขตปฏิรูปที่ดินที่ได้รับผลกระทบจากโควิด-19 ซึ่งเป็นมาตรการเดิมจากการประชุม อกก.คง. ครั้งที่ 3/2563 เมื่อวันที่ 22 เมษายน 2563 ได้แก่ การสนับสนุนสินเชื่อดอกเบี้ยต่ำให้แก่เกษตรกรผู้กู้รายใหม่และเกษตรกรรายเดิม ที่ไม่เคยผิดนัด เพื่อใช้เป็นทุนหมุนเวียนคือเงินกู้ระยะสั้น กำหนดชำระคืนภายใน 1 ปี กู้ยืมได้รายละไม่เกิน 20,000 บาท อัตราดอกเบี้ยปีที่ 1 ร้อยละ 0 ต่อปี อัตราดอกเบี้ยปีที่ 2 ร้อยละ 1 ต่อปี หลังจากนั้นอัตราดอกเบี้ยร้อยละ 2 ต่อปี และเงินกู้ระยะปานกลาง กำหนดชำระคืนภายใน 3 ปี กู้ได้รายละตั้งแต่ 20,001 - 50,000 บาท อัตราดอกเบี้ยปีที่ 1 ร้อยละ 0.50 ต่อปี อัตราดอกเบี้ยปีที่ 2 ร้อยละ 1 ต่อปี หลังจากนั้นอัตราดอกเบี้ยร้อยละ 2 ต่อปี ทั้งนี้มีผลตั้งแต่วันนี้เป็นต้นไป จนถึงวันที่ 30 กันยายน 2564